კამილო მარიანი

კამილო მარიანი (, დ. 1567, ვიჩენცა —  გ. 6 ივლისი, 1611, რომი) — იტალიელი მოქანდაკე, მხატვარი და არქიტექტორი, რომლის შემოქმედებამ გააერთიანა ვენეციისა და რომის მხატვრული ტრადიციები და ხელი შეუწყო XVII საუკუნის იტალიური ბაროკოს სტილის ფორმირებას.

ცხოვრება და შემოქმედება
კამილო მარიანი დაიბადა 1565 წელს ვიჩენცაში, ვენეტოს რეგიონში. მისი მამა, ანტონიო მარიანი, წარმოშობით ტოსკანის რეგიონში მდებარე სიენიდან, ვენეტოში გადაიხვეწა მას შემდეგ, რაც 1555 წელს ფლორენციამ სიენა დაიპყრო. კამილომ სამხატვრო განათლება ვიჩენცაში შექმნილ სახელოსნოში მიიღო, რომელიც ეკუთვნოდა მხატვარ-დეკორატორსა და მოქანდაკეს ლორენცო რუბინის და მის შვილებს, აგოსტინოსა და ვიჟილიოს. იგი ასევე იმყოფებოდა ვენეციური სკოლის მანიერისტი მოქანდაკის, ალესანდრო ვიტორიას, გავლენის ქვეშ.Maria Teresa De Lotto. Camillo Mariani // Saggi e Memorie Di Storia dell’Arte. Volume 32. — Venezia: Fondazione Giorgio Cini, 2009. — Р. 23

დაახლოებით 1584 წელს კამილო მარიანიმ, აგოსტინო რუბინთან ერთად, ითანამშრომლა ანდრეა პალადიოსთან ვიჩენცაში მდებარე ოლიმპიკო თეატრის გაფორმების საქმეში. მის ყველაზე მნიშვნელოვან ნამუშევრებს შორისაა ექვსი ბუნებრივ ზომაში შესრულებული ქანდაკება, რომლებიც გამოსახავს კორნაროს ოჯახის წევრებს და შექმნილია პიომბინო-დეზეში (პადუას პროვინცია) მდებარე კორნაროს ვილისთვის. სტილისტური თვალსაზრისით, მოძრაობის გამოხატულებით, ეს ქანდაკებები ახლოსაა ალესანდრო ვიტორიას ნამუშევრებთან.

ვიჩენცაში რეგიონის სხვა ცნობილ მოქანდაკეებთან თანამშრომლობის შემდეგ, მარიანიმ დაიწყო სამი ქანდაკების შექმნა — ეოლის, პროზერპინეს და ჰიმენეის — რომლებიც ამშვენებდა ვენეციაში სან-მარკოს მოედანზე მდებარე არქიტექტორ იაკოპო სანსოვინოს ბიბლიოთეკა მარკიანას სახურავის ბალუსტრადას. (სამწუხაროდ, ჰიმენეის ქანდაკება განადგურდა 1902 წელს, როდესაც სან-მარკოს ბაზილიკის ახლომდებარე ზარიანი კოშკი ჩამოინგრა).Maria Teresa De Lotto, 2009. — Рp. 23, 35—39

1597 წელს კამილო მარიანი რომში გადავიდა. 1600 წელს იგი მიიღეს „პაპის ვირტუოზთა აკადემიის“ წევრად, რომელიც ქალაქის უძველესი საზოგადოებრივი ორგანიზაციაა. 1604 წელს მარიანი წმინდა ლუკას აკადემიის წევრი გახდა.

მან რომში მრავალი პრესტიჟული შეკვეთა შეასრულა პაპების კლიმენტ VIII-ისა და პავლე V-ისთვის, მათ შორის ქანდაკებები კლიმენტ VIII-ის კაპელისთვის წმინდა პეტრეს ბაზილიკაში. მოგვიანებით — ოთხი ანგელოზის ფიგურა წმინდა პეტრეს გადატანადი კივორიუმისთვის. ასევე შექმნა სხვა მასშტაბური ქანდაკებითი ნამუშევრები ლატერანის ბაზილიკისთვის, პანთეონისთვის, რომის ეკლესიებისთვის — სანტა-მარია-სოპრა-მინერვასა და სანტა-მარია-მაჯორესთვის. თუმცა, მისი რომაული პერიოდის შედევრებად მიიჩნევა წმინდანთა რვა შპატლის ფიგურა, რომლებიც შექმნა სან-ბერნარდო-ალე-ტერმეს ეკლესიისთვის (დაახლოებით 1600 წ.). ისტორიკოსის სიტყვებით, ეს ფიგურები „აჩვენებენ მის მნიშვნელობას ადრეული ბაროკოს განვითარებისათვის… მარიანიმ შპატლის ქანდაკების ხელოვნება უპრეცედენტო დონემდე აიყვანა რომში“.Ostrow S. Mariani, Camillo // The Grove Dictionary of Art, edited by Jane Turner. — London, 1996. — Vol. 20. — Рp. 412—413

მარიანი გარდაიცვალა რომში 1611 წელს, 46 წლის ასაკში და დაკრძალულია სანტა-სუზანას ეკლესიაში. მისმა ნაადრევმა სიკვდილმა შეწყვიტა მისი მზარდი რეპუტაცია და გავლენა რომის სამხატვრო წრეებში.

სქოლიო

კატეგორია:იტალიელი მხატვრები
კატეგორია:XVI საუკუნის იტალიელი მხატვრები
კატეგორია:მხატვრები ანბანის მიხედვით
კატეგორია:XVII საუკუნის იტალიელი მხატვრები